Diari Oficial de la Generalitat Valenciana


Sumari del DOGV 8850, del 06-07-2020 (2020/5146)

RESOLUCIÓ de 29 de juny de 2020, de la Conselleria d'Educació, Cultura i Esport, per la qual es convoquen, per a l'exercici 2020, subvencions a la participació en fires internacionals del sector del llibre.
--------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8850

Data del DOGV
:   06-07-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/5146


Data del document
:   29-06-2020

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

RESOLUCIÓ de 29 de juny de 2020, de la Conselleria d'Educació, Cultura i Esport, per la qual es convoquen, per a l'exercici 2020, subvencions a la participació en fires internacionals del sector del llibre. [2020/5146]  
En compliment del que es disposa en l'Ordre 10/2017, de 31 de març, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de subvencions a la participació en fires internacionals del sector del llibre (DOGV 8016, 06.04.2017), es procedeix a la convocatòria d'aquestes subvencions per a l'any 2020. En tot el que no s'ha contemplat en aquesta resolució de convocatòria serà aplicable el que s'estableix en aquesta Ordre 10/2017, de 31 de març, de la Conselleria d'Educació, Investigació, Cultura i Esport.  
D'acord amb el preàmbul de les esmentades bases reguladores, aquesta convocatòria de subvencions no necessita la notificació a la Comissió Europea, atés que les subvencions que s'atorguen tenen la consideració d'ajudes de minimis, d'acord amb el que indica l'article 3 del Reglament (UE) número 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L 352, 24.12.2013).  
En cap cas les subvencions que s'atorguen podran superar l'import màxim total per beneficiari establit en l'article 3.2 del Reglament (UE) número 1407/2013 de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L 352, 24.12.2013). Concretament, l'import total sota aquest concepte de minimis concedit per un estat membre a una única empresa no excedirà els 200.000 euros (100.000 euros quan es realitzen per compte d'altri operacions de transport de mercaderies per carretera) en un període de tres exercicis fiscals (l'exercici fiscal corrent i els dos exercicis anteriors).  
  
En virtut del que s'ha exposat i de conformitat amb l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Objecte i finalitat  
1. Convocar per a l'exercici 2020 les subvencions destinades a la participació en fires internacionals del sector del llibre com a mitjà per a afavorir la internacionalització del sector del llibre valencià. Seran objecte de subvenció les despeses realitzades que responguen de manera directa i indubtable a la naturalesa de l'activitat subvencionada i resulten estrictament necessàries per a la realització d'aquesta activitat.  
2. D'acord amb l'article 2.2 de l'Ordre 10/2017, de 31 de març, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de subvencions a la participació en fires internacionals del sector del llibre, s'estableixen les següents àrees o modalitats subvencionables:  
a) La participació i inscripció amb un estand individual en les fires internacionals del sector del llibre sempre que en aquestes fires no existisca la possibilitat de participar en un estand de la Generalitat Valenciana.  
b) El finançament de borses de viatge que permeten l'assistència a fires internacionals del sector del llibre.   
Per a l'establiment de la quantia màxima que es pot rebre en concepte de borsa de viatge es valorarà, exclusivament, la justificació documental de les despeses d'allotjament i transport en els següents àmbits geogràfics de destinació:  
- Europa (incloent-hi Rússia i Turquia): assignació màxima, 1.800 euros.  
- Àsia: assignació màxima, 1.500 euros.  
- Àfrica: assignació màxima, 1.000 euros.  
- Amèrica i Antilles: assignació màxima, 2.000 euros.  
- Austràlia i resta d'Oceania: assignació màxima, 1.500 euros.  
3. Totes les activitats i despeses subvencionables hauran d'haver sigut realitzades, facturades i pagades entre el 24 d'abril de 2019 i la data de finalització de presentació de sol·licituds, tots dos inclusivament, i respondre de manera directa i indubtable a l'activitat subvencionada.  
  
Segon. Despeses subvencionables i excloses  
1. A l'efecte d'aquesta convocatòria de subvencions a la participació en fires internacionals del sector del llibre, es consideraran com a despeses subvencionables i excloses les contemplades en l'article 2 de l'Ordre 10/2017, de 31 de març, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de subvencions a la participació en fires internacionals del sector del llibre.  
2. També tindran la consideració de despeses excloses les despeses no corresponents a transport públic, així com, en el cas de desplaçaments fora de la zona euro, aquelles despeses justificades en les quals no s'indique la conversió a euros bé en el mateix justificant de la despesa, bé en la memòria econòmica a la qual es refereix l'article 6, apartat 2.b.  
  
  
Tercer. Crèdit pressupostari i quantia de les ajudes  
1. Al finançament de les ajudes que es contemplen en la present Resolució es destinen 25.000 euros com a màxim, amb càrrec a l'aplicació pressupostària 15.72.89.674.84, capítol IV, línia de subvenció S8145000, dels pressupostos de la Generalitat 2020. Aquesta quantitat no suposa increment de la despesa aprovada per la Llei 10/2019, de 27 de desembre, de pressupostos de la Generalitat per a l'exercici 2020. L'esmentat import podrà ser incrementat com a conseqüència d'una generació, una ampliació o una incorporació de crèdit que no requerirà una nova convocatòria, de conformitat amb el que es preveu en l'article 58, apartat 2, lletra a, punt quart, del Reglament de la Llei general de subvencions.  
La dotació total de 25.000 euros es distribueix segons els següents blocs o àrees d'activitats subvencionables:  
a) A la participació i inscripció amb un estand individual en les fires internacionals del sector del llibre, sempre que en aquestes fires no existisca la possibilitat de participar en un estand de la Generalitat Valenciana, es destinarà una dotació del 60 % de l'import global màxim destinat a aquestes ajudes.  
b) Al finançament de borses de viatge que permeten l'assistència a fires internacionals del sector del llibre es destinarà una dotació del 40 % de l'import global màxim destinat a aquestes ajudes.  
2. Sense perjudici de les dotacions indicades en cada bloc o àrea, quan per raó de falta de sol·licituds o d'incompliments de requisits no s'esgote la quantia establida per a un dels blocs o àrees d'activitats subvencionables, l'excedent generat incrementarà la dotació assignada a un altre bloc. En cap cas les subvencions a concedir podran ser superiors a la dotació establida en aquesta convocatòria.  
  
Quart. Persones beneficiàries  
Podran obtindre la condició de persona beneficiària les empreses editorials, les persones escriptores o il·lustradores i les associacions del sector del llibre, siguen persones físiques o jurídiques que complisquen les condicions establides per a això en l'article 3 de l'Ordre 10/2017, de 31 de març, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de subvencions a la participació en fires internacionals del sector del llibre (DOGV 8016, 06.04.2017).  
  
Cinqué. Sol·licituds i documentació  
1. Les sol·licituds es presentaran exclusivament per via telemàtica.  
Per a això, la persona que represente l'entitat sol·licitant, haurà d'accedir mitjançant l'accés a l'apartat de serveis en línia, de la seu electrònica de la Generalitat, https://sede.gva.es a través de l'adreça següent:  
https://www.tramita.gva.es/ctt-att-atr/asistente/iniciarTramite.html'tramite=DGM\_SUB\_SUGUS&version=1&login=c&idioma=va&idCatGuc=PR&idProcGuc=18929  
La sol·licitud ha d'anar signada per la persona que represente legalment l'entitat sol·licitant, utilitzant exclusivament els mitjans electrònics facilitats pels servidors d'informació de la Generalitat, de conformitat amb el que preveu el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana. Per a fer-ho, s'accedirà a l'apartat de serveis en línia de la seu electrònica de la Generalitat, accessible a través de https://sede.gva.es. Hauran de disposar d'algun dels sistemes de signatura electrònica admesos en la seu electrònica de la Generalitat. En el cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament en el Registre de representacions de caràcter voluntari davant de la Generalitat per a la realització de tràmits per via telemàtica.  
  
Aquesta sol·licitud incorpora una declaració responsable, per mitjà de la qual la persona sol·licitant manifesta, sota la seua responsabilitat, que totes les dades recollides en la sol·licitud i en els annexos que hi adjunta són verídiques i que es troba en possessió de la documentació que ho acredita, i queda a disposició de la Direcció General de Cultura i Patrimoni per a la comprovació, control i inspecció posterior que s'estimen oportuns.  
La presentació de la sol·licitud per a optar a aquesta ajuda implica la plena acceptació per la persona sol·licitant de la present resolució i de les bases per les quals es regeix aquesta convocatòria.  
La introducció de dades en l'aplicació haurà de fer-se d'acord amb els models i les instruccions que es disposen en el manual d'ajuda que estarà disponible en la pàgina web de la Conselleria d'Educació, Cultura i Esport:  
http://www.ceice.gva.es/va/web/libro/convocatorias-de-ayudas  
Hi ha una adreça d'assistència tècnica, generalitat\_en\_syk@ych.dm, destinada a resoldre qualsevol problema tècnic relacionat amb la presentació electrònica de la sol·licitud.  
2. Les notificacions i comunicacions es practicaran únicament a través de mitjans electrònics de conformitat amb els articles 14.2, 41 i 43 de la Llei 39/2015, d'1 d'octubre, del procediment administratiu comú de les administracions públiques.  
3. Si la sol·licitud no compleix els requisits exigits en aquesta convocatòria, d'acord amb l'article 68.1 de la Llei 39/2015, es requerirà per mitjans telemàtics la persona interessada perquè, en el termini de deu dies, esmene la falta o hi adjunte els documents preceptius, indicant que, si no ho fa així, es considerarà que desisteix de la seua petició, amb la resolució prèvia que haurà de ser dictada en els termes previstos en l'article 21 de la Llei 39/2015. L'esmentada documentació s'aportarà exclusivament per mitjans telemàtics en la seu electrònica de la Generalitat, en l'enllaç establit per a això, en l'adreça electrònica anteriorment mencionada.  
4. La sol·licitud anirà acompanyada dels següents annexos:  
Annex I. Sol·licitud de subvencions a la participació en fires internacionals del sector del llibre.  
Annex II. Memòria econòmica.  
Annex III. Model de domiciliació bancària (en cas de nou perceptor o canvi de número de compte bancari).  
5. A la sol·licitud caldrà adjuntar la següent documentació:  
5.1. Documentació general:  
a) Memòria de les activitats dutes a terme en relació amb la finalitat de la subvenció sol·licitada, amb indicació de les activitats realitzades i dels resultats obtinguts. La memòria haurà d'estar signada per qui represente legalment l'entitat sol·licitant.  
b) Memòria econòmica, relació classificada de les despeses de l'activitat, amb identificació del creditor, del document de despesa o factura, l'import, la data d'emissió i la data de pagament, classificades per àmbit geogràfic i segons els blocs establits en l'article 3.1 d'aquesta convocatòria, model annex II. En el cas de desplaçaments fora de la zona euro, caldrà indicar, en la memòria econòmica de la sol·licitud, la conversió a euros de les despeses justificades.  
c) Factures i resta de documents de valor probatori equivalent amb validesa en el tràfic jurídic mercantil o amb eficàcia administrativa de les despeses realitzades, que hauran de correspondre de manera indubtable a l'activitat per a la qual se sol·licita la subvenció. En tots aquests documents s'haurà de fer constar clarament que han sigut emesos a nom de l'entitat sol·licitant i estaran datats entre el 24 d'abril de 2019 i la data de finalització de la presentació de sol·licituds, ambdós inclusivament. Les despeses de transport es referiran només a les despeses d'anada i tornada des d'Espanya a la localitat on es realitze l'activitat i, en el cas de bitllets electrònics, caldrà adjuntar-hi les targetes d'embarcament.  
  
d) Justificants de pagament de les despeses i la resta de documents de valor probatori equivalent, amb validesa en el tràfic jurídic mercantil o amb eficàcia administrativa, incorporats en la relació a què es fa referència anteriorment, degudament indexats i ordenats.  
Els justificants de pagament consistiran en:  
- Per a les factures pagades mitjançant una transferència bancària, document o extracte bancari que incloga la persona titular del compte, el proveïdor o proveïdora a qui es realitza el pagament, la data de pagament i les quantitats abonades; en el concepte de la transferència hauran de figurar el número de factura i el concepte abonat.  
- Per a les factures pagades mitjançant un xec bancari o un pagaré, còpia d'aquest i un document o extracte bancari en què conste que han sigut efectivament compensats en el compte de qui realitza el pagament. En el cas de pagarés, la data del venciment del pagaré haurà de ser anterior a la data de finalització del termini de presentació de sol·licituds.  
  
- Per a factures pagades en efectiu, s'hi adjuntarà un rebut de la proveïdora o proveïdor degudament firmat i segellat per aquest, en què conste: número de factura, NIF de la proveïdora o proveïdor, data i import. Els pagaments en efectiu s'ajustaran a les limitacions establides en l'article 7.1 de la Llei 7/2012, de 29 d'octubre, de modificació de la normativa tributària i pressupostària, i d'adequació de la normativa financera per a la intensificació de les actuacions en la prevenció i lluita contra el frau (BOE 261, 30.10.2012).  
e) Certificat, per part de qui represente legalment l'entitat sol·licitant, que acredite que les factures corresponen a les activitats objecte de subvenció.  
f) Certificat d'assistència a la fira internacional del sector del llibre, amb l'especificació de les dates de realització, emés per l'entitat organitzadora de la fira internacional. Els participants en els estands de la Generalitat Valenciana en fires internacionals del sector del llibre que sol·liciten el finançament de borsa de viatge per a acudir a aquests estands no presentaran aquest certificat d'assistència sempre que hagen aportat correctament els justificants establits en aquest article cinqué, apartat 5.1.c, referent a despeses de transport.  
g) NIF de l'entitat sol·licitant.  
h) En el cas de nou perceptor o canvi de número de compte bancari, s'aportarà el model de domiciliació bancària, que apareix com a annex III a la present resolució.  
5.2. Documentació específica:  
En cas que l'entitat sol·licitant siga una associació del sector del llibre en l'àmbit competencial de la Generalitat, la sol·licitud haurà d'anar acompanyada dels documents següents:  
a) Estatuts de l'entitat inscrits en el registre públic corresponent.  
  
b) Document acreditatiu amb el número de registre de l'entitat.  
c) Document de l'acord de l'òrgan directiu de l'entitat, siga assemblea general o junta directiva, en el qual es nomena la persona representant de l'entitat.  
En cas que l'entitat sol·licitant siga una empresa editorial, la sol·licitud haurà d'anar acompanyada dels documents següents:  
a) Si qui sol·licita és una persona jurídica, document públic que acredite la seua constitució i on conste, expressament, l'edició de llibres com a objecte social; NIF de persona jurídica així com la documentació que acredite la representació que exerceix qui firma la sol·licitud.  
  
b) Si qui sol·licita és una persona física, alta en l'epígraf corresponent a l'edició de llibres de l'IAE (Impost d'Activitats Econòmiques) així com, si escau, la documentació que acredite la representació que exerceix la persona signant de la sol·licitud.  
c) En el cas d'empreses amb una plantilla igual o superior a 25 persones, una memòria que indique els mitjans que utilitzen, amb l'acord dels agents socials, per a previndre i detectar casos d'assetjament sexual i d'assetjament per raó de sexe, i intervindre-hi, de conformitat amb els articles 46 i 47 de la Llei 9/2003, de 2 d'abril, de la Generalitat, per a la igualtat entre dones i homes, i l'article 48 de la Llei orgànica 3/2007, de 22 de març, per a la igualtat efectiva entre dones i homes.  
  
D'acord amb el que disposa l'article 5 del Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, l'entitat sol·licitant podrà autoritzar expressament l'Administració perquè obtinga directament les dades necessàries per a acreditar el compliment de les obligacions tributàries i amb la Seguretat Social, així com per a la comprovació directa de les dades d'identitat (DNI) i, si escau, de residència («Sol·licitud d'ajudes», apartat «Autorització»).  
  
En el cas de no subscriure la corresponent autorització, la persona que sol·licita tindrà l'obligació d'aportar els documents següents:  
a) Certificat positiu de l'Agència Estatal d'Administració Tributària que acredite que es troba al corrent de les seues obligacions.  
b) Certificat de la Tresoreria General de la Seguretat Social que acredite que es troba al corrent en el compliment de les seues obligacions amb la Seguretat Social, o bé que n'està exempta.  
c) Certificat de les direccions territorials de la Conselleria d'Hisenda i Administració Pública acreditatiu que no té deutes de naturalesa tributària amb la Generalitat.  
d) Còpia del document nacional d'identitat (DNI) de qui realitza la sol·licitud, si és persona física, i, si és persona jurídica, còpia del document nacional d'identitat de qui ostenta la representació legal.  
  
5.3. Els documents justificatius de les despeses subvencionables es presentaran en el moment de la sol·licitud.  
5.4. En el cas que els documents de què s'ha d'acompanyar la sol·licitud de concessió de les ajudes ja estigueren en poder de qualsevol òrgan de l'administració actuant, l'entitat sol·licitant podrà acollir-se al que s'estableix en l'apartat d de l'article 53 de la Llei 39/2015, d'1 d'octubre, del procediment administratiu comú de les administracions públiques, sempre que es faça constar la data i l'òrgan o dependència en què van ser presentats o, si escau emesos, i que no hagen transcorregut més de cinc anys des de la finalització del procediment al qual corresponguen.  
5.5. En els supòsits d'impossibilitat material d'obtindre la documentació, l'òrgan competent podrà requerir a l'entitat sol·licitant la seua presentació, o, a falta d'això, l'acreditació per altres mitjans dels requisits a què es refereix el document.  
5.6. A més de la documentació assenyalada en aquest apartat, el Servei del Llibre i Biblioteques, com a òrgan instructor, podrà, en qualsevol moment de la tramitació de l'expedient, sol·licitar qualsevol altra informació que considere necessària per al millor coneixement i comprensió de l'aplicació de la subvenció.  
  
Sisé. Termini de presentació de sol·licituds  
El termini de presentació de les sol·licituds serà de quinze dies naturals a comptar des de l'endemà de la publicació de la present resolució en el Diari Oficial de la Generalitat Valenciana. L'incompliment d'aquest termini determinarà automàticament l'exclusió.  
  
Seté. Criteris per a determinar l'import de la subvenció  
1. Les subvencions seran concedides, d'acord amb els principis de publicitat, transparència, objectivitat, igualtat i no-discriminació, mitjançant el procediment de concurrència competitiva a les persones o entitats sol·licitants que complisquen els requisits establits en l'article 4 d'aquesta resolució i realitzen les activitats assenyalades en l'article 1.2 com a objecte de subvenció. D'acord amb el que preveu l'article 6 de l'Ordre 10/2017, de 31 de març, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de subvencions a la participació en fires internacionals del sector del llibre (DOGV 8016, 06.04.2017), les fases per a l'atorgament de la subvenció són:  
Fase primera. Comprovació de la documentació  
En primer lloc, es comprovarà que la documentació justificativa que s'adjunta a la sol·licitud acredita suficientment la quantia sol·licitada per l'entitat interessada en concepte de subvenció i s'ajusta a l'objecte establit en les bases de la convocatòria de subvencions.  
Fase segona. Assignació de la subvenció  
La dotació econòmica de cadascun dels blocs o àrees fixades en l'article 3 d'aquesta convocatòria de subvencions es distribuirà entre les entitats beneficiàries proporcionalment a les despeses subvencionables establides en la convocatòria i respondrà a la fórmula de repartiment «subvenció = (X\*I)/T », tenint en compte que:  
X = dotació econòmica de la modalitat.  
I = inversió justificada de cada persona o entitat sol·licitant.  
T = suma de les inversions justificades de totes les entitats sol·licitants.  
2. L'import de les subvencions en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos de l'entitat, per a la mateixa finalitat, supere el cost de l'activitat subvencionada.  
3. Tota alteració de les condicions tingudes en compte per a la concessió de la subvenció, i, en tot cas, l'obtenció concurrent d'altres subvencions o ajudes concedides per altres administracions o ens públics o privats, podrà donar lloc a la modificació o revocació de la resolució de concessió així com al reintegrament de les quantitats percebudes en els termes establits per l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i l'article 37 de la llei 38/2003, de 17 de novembre, general de subvencions, i el corresponent procediment sancionador.  
  
  
Huité. Termini de resolució i notificació  
1. El termini màxim per a resoldre i notificar la resolució serà de sis mesos a comptar de la publicació de la present convocatòria en el Diari Oficial de la Generalitat Valenciana.  
2. Les sol·licituds sobre les quals no recaiga resolució expressa en aquest termini podran entendre's desestimades o denegades, sense perjudici de l'obligació legal de resoldre establida en l'article 21 de la Llei 39/2015, d'1 d'octubre, del procediment administratiu comú de les administracions públiques.  
  
Nové. Obligacions de les persones i entitats beneficiàries  
1. A més de les obligacions que amb caràcter general s'estableixen en l'article 14 de la Llei 38/2003, de 23 de novembre, general de subvencions, són obligacions de les persones beneficiàries de les subvencions convocades per aquesta resolució les contemplades en l'article 15 de l'Ordre 10/2017, de 31 de març, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de subvencions a la participació en fires internacionals del sector del llibre (DOGV 8016, 06.04.2017).  
  
2. Les persones i entitats beneficiàries hauran de complir, així mateix, les obligacions de publicitat previstes en l'apartat 4 de l'article 18 de la Llei 38/2003, de 17 de novembre, general de subvencions, i en la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana. Aquesta difusió es realitzarà preferentment a través de les corresponents pàgines web.  
3. L'obtenció concurrent d'altres aportacions que siguen incompatibles amb aquesta subvenció podrà donar lloc a la modificació de la resolució de concessió.  
  
Desé. Règim de lliurament de pagaments  
1. El pagament s'efectuarà d'una sola vegada, mitjançant transferència bancària, una vegada publicada la resolució d'adjudicació, sempre que les persones o entitats beneficiàries complisquen amb els requisits exigits per la Llei 38/2003, general de subvencions, tal com s'exigeix en l'Ordre 10/2017, de 31 de març, de la Conselleria d'Educació, Investigació, Cultura i Esport, per la qual s'estableixen les bases reguladores per a la concessió de subvencions a la participació en fires internacionals del sector del llibre (DOGV 8016, 06.04.2017).  
2. L'aportació de la conselleria competent en matèria del llibre serà, com a màxim, del 100 % del cost de la despesa que es realitze. Les entitats beneficiàries hauran d'aportar amb càrrec al seu pressupost la part no finançada per la Generalitat.  
3. Amb caràcter previ al pagament de la subvenció, les persones o entitats beneficiàries hauran de trobar-se al corrent en el compliment de les obligacions tributàries i davant de la Seguretat Social.  
  
Onzé. Notificació o publicació dels tràmits del procediment  
1. El mitjà de notificació de cadascun dels tràmits d'aquest procediment serà a través dels mitjans electrònics, excepte la notificació de la resolució, que es publicarà en el Diari Oficial de la Generalitat Valenciana.  
2. Les subvencions concedides seran objecte de publicació en la Base de dades Nacional de Subvencions.  
  
Dotzé. Protecció de dades  
Responsable del tractament: el responsable del tractament de les dades recollides a través dels corresponents formularis annexos a aquesta convocatòria i, si és el cas, de les dades que figuren en la documentació que s'adjunte a la sol·licitud de la subvenció és la Conselleria d'Educació, Cultura i Esport, amb domicili a l'avinguda de Campanar, 32, 46134 València, i adreça electrònica de contacte wtluwytiibzcmyatnilbyvro@grk.uw  
Dades de contacte de la Delegació de Protecció de Dades: la persona interessada pot contactar amb la Delegació de Protecció de Dades a través de les següents adreces de contacte:  
Electrònica: koo@crf.aa  
Postal: passeig de l'Albereda, 16, 46366 València.  
Categoria de les dades objecte de tractament i origen d'aquestes: formaran part del tractament de dades personals responsabilitat de Conselleria d'Educació, Cultura i Esport les dades personals identificatives, de contacte, d'ocupació, econòmiques, de circumstàncies socials, categories especials de dades, dades especialment protegides i de qualsevol altra naturalesa que siguen recollides a través de:  
- Els formularis de què s'acompanya aquesta convocatòria.  
- Les que resulten de la consulta a plataformes autonòmiques d'interoperabilitat (d'ara en avant, PAI) o a altres administracions públiques, en el cas que la persona interessada no s'haja oposat a aquesta consulta, d'acord amb el que s'estableix en l'article 28 de la Llei 39/2015.  
  
- I documentació que entreguen les persones sol·licitants i representants legals.  
En relació amb la documentació presentada per les persones sol·licitants i representants legals que incloga dades personals de terceres persones, amb caràcter previ a la comunicació d'aquestes dades a la Conselleria, les persones sol·licitants i representants legals estan obligades a informar, a aquestes persones interessades, de la comunicació i tractament de les seues dades personals per la Conselleria d'Educació, Cultura i Esport, en els termes previstos en aquest article.  
Finalitats del tractament i base jurídica: les dades personals seran tractades amb la finalitat de dur a terme tota la tramitació i gestió de la subvenció, incloent-hi l'admissió de sol·licituds, verificació del compliment de les condicions i requisits establits, concessió de la subvenció i verificació i control de la seua correcta execució i desenvolupament; tot això sobre la base jurídica del compliment d'una missió realitzada en interés públic, en l'exercici de poders públics conferits a la Conselleria, i del compliment de les obligacions legals derivades de la normativa contemplada en la present convocatòria (com són la Llei 38/2003, de 17 de novembre, general de subvencions, i la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions) i en les restants normes aplicables, incloent-hi les que regulen el tràmit electrònic.  
Així mateix, en l'aplicació de la normativa vigent, amb la finalitat de garantir el dret de la ciutadania a conéixer en tot moment les subvencions convocades, i per a contribuir a complir els principis de publicitat i transparència, les dades de les subvencions concedides seran publicades, segons corresponga, en el diari oficial corresponent i en el Sistema Nacional de Publicitat de Subvencions i Ajudes Públiques, amb indicació, segons cada cas, de la convocatòria, el programa i crèdit pressupostari al qual s'imputen, beneficiari, quantitat concedida i objectiu o finalitat de la subvenció, amb expressió dels diferents programes o projectes subvencionats.  
No obstant l'anterior, quedaran excloses d'aquesta publicació les subvencions concedides quan la publicació de les dades de la persona beneficiària per raó de l'objecte de la subvenció puga ser contrària al respecte i salvaguarda de l'honor, a la intimitat personal o familiar de les persones físiques en virtut del que s'estableix en la Llei orgànica 1/1982, de 5 de maig, de protecció civil del dret a l'honor, a la intimitat personal i familiar i a la pròpia imatge, i així haja sigut previst en la seua normativa reguladora.  
En concret, no es publicaran les subvencions concedides a persones físiques quan el mateix objecte de la convocatòria proporcione informació o dades especialment protegides de les persones beneficiàries o relatives a les categories especials de dades assenyalades en els articles 9 i 10 del Reglament general de protecció de dades (RGPD), ni quan la persona física es trobe en una situació de protecció especial que puga veure's agreujada amb la publicació de les seues dades personals, en particular, quan siga víctima de violència de gènere o d'altres formes de violència contra la dona; i en aquest cas, es procedirà a anonimitzar la informació d'ofici o a instàncies de la persona interessada.  
La informació estarà disponible en les adreces www.subvenciones.gob.es i www.infosubvenciones.es.  
Destinataris de les dades: Sobre la base jurídica del compliment de les obligacions legals derivada de la normativa contemplada en aquesta convocatòria, així com del compliment d'una missió realitzada en interés públic o en l'exercici de poders públics conferits a la Conselleria d'Educació Cultura i Esport, les dades personals podran ser comunicades a la Plataforma Autonòmica d'Interoperabilitat (d'ara en avant, PAI), amb la finalitat d'efectuar la comprovació de les dades de la persona sol·licitant, així com d'altres situacions socioeconòmiques previstes per a la baremació, a altres òrgans de l'Administració pública amb competència en la matèria, entre els quals, sense caràcter limitatiu, s'inclouen òrgans de caràcter autonòmic, local, estatal i de la Unió Europea, òrgans judicials i Ministeri Fiscal, Tribunal de Comptes, Sindicatura de Comptes de la Comunitat Valenciana, IGAE, Defensor del Poble i Síndic de Greuges de la Comunitat Valenciana, Agència Antifrau de la Comunitat Valenciana, Delegació de Protecció de Dades i uns altres tercers subjectes de dret privat amb interés legítim i/o dret d'accés en el procediment.  
Encarregats del tractament: tercers encarregats del tractament podran tindre accés a les dades per encàrrec de la Conselleria d'Educació, Cultura i Esport i/o de la Generalitat Valenciana, per a la prestació de serveis, seguint les instruccions i amb les mesures de seguretat i confidencialitat establides en l'encàrrec de tractament.  
Transferències internacionals de dades: no existeixen transferències internacionals de dades.  
Necessitat de la comunicació de les dades per les persones interessades: totes les dades sol·licitades a través del formulari de sol·licitud, així com la documentació vinculada, són necessàries per a poder tramitar la sol·licitud; per la qual cosa, la falta de comunicació d'aquestes dades a la Conselleria d'Educació, Cultura i Esport comportarà les conseqüències previstes per l'ordenament jurídic.  
Termini de conservació de dades: les dades personals es conservaran durant el temps necessari per a complir amb la finalitat per a la qual se sol·liciten i dins dels terminis establits en les normes vigents per al compliment d'obligacions i responsabilitats legals, i seran suprimides d'acord amb el que s'estableix en la normativa d'arxius i documentació.  
  
Drets: la persona interessada pot exercitar el dret d'accés, rectificació, supressió, oposició, limitació al tractament i portabilitat, i no ser objecte d'una decisió basada únicament en el tractament automatitzat, a través de les següents vies:  
(a) A través del tràmit electrònic establit a aquest efecte, que es pot consultar en la pàgina web de la Conselleria www.cece.gva.es, en l'apartat «Registre de tractament de dades».  
(b) Enviant la petició a qualsevol de les següents adreces:  
Postal: avinguda de Campanar, 32, 46091 València.  
Electrònica: euqdhtupxcrzyriacfeqsdja@wse.yl  
(c) De manera presencial aportant la sol·licitud corresponent a través del registre.  
L'exercici dels drets és personalíssim i requerirà la identificació inequívoca de la persona interessada, que podrà realitzar-se en els apartats b) i c) mitjançant l'aportació del seu document nacional d'identitat, passaport o un altre document vàlid que la identifique i, si és el cas, de la persona que ostente la representació, o instruments electrònics equivalents; així com el document o instrument electrònic acreditatiu de tal representació.  
Dret a reclamar davant de l'Autoritat de Control: la persona interessada pot presentar una reclamació davant de l'Agència Espanyola de Protecció de Dades si considera no atesos els seus drets o vulnerat el tractament de les seues dades personals. Amb caràcter previ, la persona interessada pot contactar amb la Delegació de Protecció de Dades de la Generalitat Valenciana a través de les següents adreces de contacte:  
  
Electrònica vzv@zff.xt  
Postal: passeig de l'Albereda, 16, 46898 València.  
Per a més informació sobre el tractament de les seues dades personals, la persona interessada pot consultar el Registre de tractament de dades en www.cece.gva.es  
Tretzé. Delegació  
Es delega en la persona titular de la direcció general amb competència en matèria del llibre la facultat de concedir o denegar aquestes subvencions, previ informe i proposta de la comissió d'avaluació, i se l'autoritza a adoptar les mesures oportunes per al compliment i aplicació de les bases reguladores i per a resoldre totes les incidències que es plantegen en la seua interpretació i execució.  
De conformitat amb el que s'estableix en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei reguladora de la jurisdicció contenciosa administrativa, la present resolució, que posa fi a la via administrativa, podrà ser objecte de recurs potestativament en reposició o bé es podrà plantejar directament un recurs contenciós administratiu en els terminis i davant els òrgans que s'indiquen a continuació:  
a) El recurs potestatiu de reposició haurà d'interposar-se davant del conseller d'Educació, Cultura i Esport, en el termini d'un mes a comptar de l'endemà de la publicació de la present resolució en el Diari Oficial de la Generalitat Valenciana.  
b) El recurs contenciós administratiu haurà de ser interposat davant dels jutjats contenciosos administratius de la Comunitat Valenciana en el termini de dos mesos a comptar de l'endemà de la publicació de la present resolució en el Diari Oficial de la Generalitat Valenciana.  
  
  
València, 29 de juny de 2020.- El conseller d'Educació, Cultura i Esport: Vicent Marzà i Ibáñez.